81 år gamle Bergljot Engli har vært innlagt på sykehus to ganger på grunn av underernæring. Likevel tilbys hun bare seks minutters middagshjelp per dag. Det hender Bergliot derfor takker nei til middag for ikke å stresse hjelpepleierne.

Gruer seg til å komme hjem

Men mandag skal hun hjem igjen etter et midlertidig opphold på et bo- og rehabiliteringssenter. Hun gruer seg til stresset med hjemmesykepleien i Østensjø bydel i Oslo – særlig når de kommer for å servere middag.

– Men hjemmesykepleien har så dårlig tid! Og nå enda dårligere – så når hun var hjemme hos meg nå en av de siste gangene sa hun at hun bare hadde seks minutter på seg, sier Bergljot.

– Men da trenger ikke du å gjøre noe her, sa jeg, «for da klarer jeg meg. Så du kan bare gå», forklarer 81-åringen.

Hun veier under 40 kilo og har vært innlagt på sykehus to ganger fordi hun har vært underernært.

– Er du god til å spise da?

– Nei – ikke noe særlig. Men jeg prøver å spise et par stykker brød uten skorpe da, sier hun.

– Men er det ikke da litt viktig at de som kommer med mat tar seg litt tid?

– Jo – men de har ikke tid. De har ikke folk, og myndighetene skjærer bare ned, slår Bergljot fast.

– Ikke så koselig

Med de nye nedskjæringene TV 2 fortalte om mandag har pleieren seks minutter til å varme og servere maten – pluss to minutter til å si hei og ha det til brukeren. Med det stresset sier heller Bergljot at hun ikke trenger maten.

– Nei, det er jo ikke så koselig da – vær så god, god middag sier de. Ut av huset.

– Sånn er det, og da får du ikke lyst til å bry dem vet du, når du vet at de har det så vanskelig. De er søte, snille og hyggelige og de vil så gjerne ta en kaffe. Men de har ikke tid, sier Bergljot til TV 2 Nyhetene.

81-åringen håper skjemaene der minuttfordelingen står blir historie. TV 2 Nyhetene har fått tilgang til skjemaene som hjemmetjenesten i Østensjø bruker for å tildele tid til den enkelte bruker. Her framgår det at tilberedning av mat og drikke inkludert oppvask skal være unnagjort på ti minutter.

Helsbyråd Sylvi Listhaug legger seg flat for kritikken (artikkelen fortsetter):

Manglende tid gir sykdom

Torgeir Bruun Wyller er professor i geriatri ved Universitetet i Oslo og avdelingsoverlege ved Geriatrisk avdeling ved Ullevål universitetssykehus. Han mener manglende tid til mat i eldreomsorgen gjør eldre syke.

– Det er veldig god grunn til å hjelpe eldre syke mennesker til å holde vekten, og det er bare en måte å gjøre det på og det er å hjelpe dem til å få i seg nok kalorier over tid. Det handler om matens sammensetning og innhold, og at den er velsmakende og fristende for den det gjelder, sier professor Torgeir Bruun Wyller til TV 2 Nyhetene.

– Jeg blir provosert over det menneskesyn og den moral som ligger bak det at man styrer eldreomsorg etter sånne lister, sier Bruun Wyller.

10 minutter til middagsservering

Listen med tidsestimat for de ulike tiltakene i Bydel Østensjø ble for fire uker siden endret. Tidligere har det vært satt av 15 minutter til tilberedning av mat. Nå settes det av 10 minutter til dette.

– Vi bruker Fjordland, og det tar fire minutter å lage middag i mikroen. Fire pluss fire blir åtte, så skal du vaske hendene, ta på deg skotrekk, servere det slik at det ser pent ut og ønske dem velkommen til bordet. Når de da er ferdige så står det at du skal vaske opp og rydde unna, vaske deg på hendene, kaste skotrekket, ta på deg klærne og kaste søpla. Hvor mye tid har brukeren da på å spise? spør hjelpepleier i Østensjø Beate Gundelach.

Forsvarer endringen

Endringene i Østensjø ble gjort etter en tidskartlegging i to uker i august der ansatte brukte en håndholdt terminal til å måle den faktiske tiden som gikk med til oppdragene.

Ledelsen forsvarer endringen.

– Tilbereding av mat er stort sett at du varmer den i mikrobølgeovnen, det er veldig sjelden at hjemmesykepleien i hvert fall går inn og gjør det, sier avdelingssjef for rehabilitering og omsorg i Østensjø, Solveig Nyhamar.

– Og så skal de vel spise maten og?

– Men det skal ikke hjemmesykepleien gjøre, sier Nyhamar.

– Når skal man vaske opp da?

– Det kan hende at man skal vaske opp dagen etter for eksempel. Veldig ofte når vi er inne med mat så gjør vi også en del andre ting i mellomtida og så kan man vaske opp etterpå, sier Nyhamar.